
2026 жылдың бірінші жартыжылдығында Қостанай облысында қызылшаның 294 жағдайы расталды. Бұл аурудың әлі де белсенді түрде таралып жатқанын және әсіресе кішкентай балалар мен инфекциядан қорғанысы жоқ адамдар үшін нақты қауіп төндіретінін білдіреді.
Ең үлкен алаңдаушылық тудыратын жайт — науқастардың шамамен 92%-ы (268 адам) қызылшаға қарсы екпе алмаған. Олардың ішінде 105 адам вакцинациядан бас тартуына байланысты егілмеген;
91 бала әлі вакцинация жасалатын жасқа жетпеген; 24 адамның медициналық қарсы көрсетілімдері болған; ал 48 науқастың вакцинация мәртебесін анықтау мүмкін болмады.
Қызылшамен көбінесе 5 жасқа дейінгі балалар ауырған. Ауру жұқтырғандардың ішінде 1 жасқа толмаған 92 бала бар, олар әлі вакцинация арқылы қорғаныс алуға үлгермеген, сондай-ақ 1–4 жас аралығындағы 99 бала. Бұл — ең осал топ, олар әсіресе айналасындағы адамдардың қорғалуына мұқтаж.
Қызылша жағдайлары облыстың көптеген елді мекендерінде тіркелген. Ең көп науқас Қостанайда — 166 жағдай, Арқалықта — 52 жағдай, Қостанай ауданында — 22 жағдай, Амангелді ауданында — 14 жағдай анықталған. Сондай-ақ ауру Рудный, Лисаковск қалаларында, Жітіқара, Әулиекөл, Қамысты, Узункөл, Науырзым, Федоров және Қарасу аудандарында да тіркелген. 
Ерекше атап өткен жөн: вакцинация ауруға шалдығу қаупін айтарлықтай төмендетеді және аурудың ауыр өтуі мен асқынулардың дамуын болдырмауға көмектеседі.
Вакцинациядан бас тарту ауруға шалдығу қаупін және оның ауыр салдарын айтарлықтай арттырады. Қызылша ауыр асқынуларға әкелуі мүмкін, олардың ішінде:
· ауыр пневмония — қызылша кезінде өлімнің негізгі себептерінің бірі;
· мидың қабынуы (энцефалит), ол жүйке жүйесінің қайтымсыз зақымдануына, құрысуға және мүгедектікке әкелуі мүмкін;
· [bookmark: _GoBack]ауыр отиттердің салдарынан есту қабілетінің жоғалуы;
· көздің зақымдануы, соның ішінде көру қабілетін жоғалтуға дейін әкелуі мүмкін;
· орталық жүйке жүйесінің сирек, бірақ емделмейтін ауруы — қызылшадан кейін бірнеше жыл өткен соң дамитын және көп жағдайда өліммен аяқталатын жедел үдемелі склероздаушы панэнцефалит.

Қазақстан Республикасының профилактикалық екпелердің Ұлттық күнтізбесіне сәйкес, қызылшаға қарсы жоспарлы вакцинация қызылша, қызамық және паротитке қарсы (ҚҚП) аралас вакцинаны екі рет енгізу арқылы жүргізіледі:
· бірінші доза-12-15 айлық жаста (әдетте 12 айда);
· екінші доза (ревакцинация) — 6 жаста, мектепке түсер алдында.
